玄陵赐司艺金（涛）大书萝卜山人金涛长源八字
白文宝 (Yuan)
金君早志学，读书萝卜山。萝卜尚淡薄，菜根诚可餐。立心贵坚固，事无为之艰。回也居陋巷，不过食一箪。夫子谓贤哉，学至钻仰间。长源才混混，圣门必观澜。中朝高捷科，显赫蹑华班。所进有如此，谁不击节叹。吾君大书字，九重垂宠颁。银钩光星日，千载为盛观。臣拜颂至宝，子孙传所悭。